NOVEL TERUTU JEMU AMBUN LEMAI
TUSUN KE-32 MIMPI TINGKIL NGELINADIA tekenyit angkat ari iya ti gali lalu duduk di atas peninduk iya. Iya gegining malik ke kanan, ke kiba sambil ngusuk mata sereta nutup mua iya enggau kedua-dua piak tapa jari iya. Iya muka nyawa iya lalu ngama-ngama ngeli anggus iya dalam petang.Ai chiru beteresit pansut nelu- sur pun bulu lalu ngemasahka mua iya. Dada iya ketap-ketap. Iya ngeliat ensepi tubuh tak enda nyamai. Tubuh dipusin ke kiba.Udah nya ke kanan. Tunjuk ba jari kiba ditarit, udah siti, siti. Tiap-tiap tunjuk semetak, Udah nya tunjuk jari kiba ditarit. Semua semetak. Pama agi asai. Kurang agi asai penat. Berapa minit iya enda nemu endur diri empu.Nadia ngesaika pua lalu nyuis lampu. Perening iya jam ba semak iya ke tinduk. Peda iya hari maya nya lalu pukul 2.30 dinihari. Pangan iya ke sama sebilik enggau iya bekalih laban penerang api tang enda dani.Baru Nadia ingatka diri ke benung di Kolej Matrikulasi di Wilayah Persekutuan, Labuan. Baru iya ingatka diri ke udah dia dalam sepuluh bulan ke udah. Iya muka nyawa sekali agi lalu ngeringikka ngeli iya ba mua cheremin. Peda iya nadai ga ngeli iya bisi rabang. “Eh, apai iya dih! Mimpi nya tadi! Lapa aku tu jugau amat?” ku iya ngutuk diri empu sambil nyingkang jampat ngelawa mua penjan.Disilakka Nadia mimit tirai jenila. Angin chelap meresu masuk ke dalam. Menua di luar agi petang tegayam. Semina lampu ba kandang kampus kolej nya bisi ngenerangka mimit rampa menua kandang dia.Nadia ngalika diri baru nguji nindukka diri laban maya nya kelalu tumu alai iya angkat tang runding iya nyau mayuh-semayuh.Endang gaya, enti deka mindah, ati balat gagau. Nya alai nyau enda tentu ka tinduk. Anangka tu nyau bisi mimpi. Mimpi jai. Iya setengah-setengah ngigau. PENGINGAT SEBEDAUNAMPUNG PELAJAR Nadia selalu teingatka mimpi iya tadi. Iya nguji ngelimpangka pengingat ti ngasuh ati iya tusah nya. Jam nya pengingat bukai berebut-rebut tama ngagai runding iya. Ripih utai ke nyadi sebedau iya ke diterima masuk ngagai Kolej Matrikulasi nya suba enselit masuk.Iya enggau indai iya pulai ari menua ulu mai penyinu, pengirau enggau pengalit ati. Sinu ketegal gaya pengidup ini enggau aki iya di Nanga Tekalung. Nadia irau, keterubah, iya bedau nemu diri pas enggau manah ba peresa SPM. Kedua, enti iya pas, iya deka nampung pelajar tang iya suntuk belanja dikena nangkup ungkus besekula. Nambahka pengirau nya, Nadia udu alit ati berundingka pengelesap sapit indai iya Ijah ti dianggap aki iya udah mati. Ba runding iya, enda patut indai biak Ijah udah mati. Tentu iya udah betukar nama. NYADI PENGAJARSEMENTARA Nadia udah nya ingatka pengaga ati iya nerima surat tawaran nyadi Guru Sandaran Tidak Terlatih di SRK Batang Ai. Iya ngeriput diri ke sekula udah bekau Hari Krismas.Iya nadai betemu enggau Guru Besar tang iya bulih penerang ari kerani pasal endur iya diau be- gulai enggau pengajar indu siku di barrack. Nadia mega nemu maya aum staf deka diatur.Jaku Kepala Pengajar benama Jack Umin lebuh maya aum staf lebuh nya munyi ke bisi ngisik pending Nadia.“Kitai benasit bisi siku pengajar sementara ke endang nembiak ke mujur bulih 4A, IB ba peresa UPSR ari sekula tu empu suba. Diatu iya udah belajar ngagai tikas Form 5 lalu benung nganti pemutus peresa SPM. Iya bisi juluk ati deka nampung pelajar ngagai peringkat ke tinggi agi, enti ulih terus ngagai Universiti.Tu nyadi peransang ngagai nembiak sekula kitai. Aku minta staf enggau nembiak kitai meri kerejasama ngagai iya awakka iya bulih peneleba ke beguna di sekula kitai.“Aku lantang bendar ati nemu nuan diberi tempat nyadi Guru Sandaran di sekula tu. Aku bisi pengarap ke nuan mujur lalu enti nuan bisi nama-nama penanggul sekalika nya ba kaul nuan enggau nembiak tauka enggau pengajar, nuan anang sanggu madah ngagai aku,”ku Jack Umin lebuh iya ngangauka Nadia ngagai opis iya.Nadia diberi tanggungjawap ngajar Sains enggau Matematik ba kelas Primari 4 enggau 5 lalu nulung pengajar ke ngajar Primari 6 ba Kelab Sains enggau Matematik. Lebuh ke bisi peluang, iya selalu bejaku meransang nembiak belajarbebendar sereta ngembuan juluk ati ti tinggi. “Nembiak mesti bisi juluk ati lalu nguji enggau naka ulih ngulihka juluk ati nya. Kita enda patut beterabaika pengidupdiri ke seranta nyadi ke kebuah kita enda maju dalam pelajar. Perintah bebendar deka meri pengidup ke menyanangagai rayat. Nya mih kebuah perintah nirika mayuh sekula lalu ngatur orang ke diau ngachir di menua ulu begempuru semak sekula enggau infrastruktur ke bukai di menua ili. Rayat patut beterima kasih ke tinjau perintah ke deka ngemanahka agi pendiau rayat kelebih agi raban rebak baru,” ku Nadia lebuh bejaku meransang nembiak sekula.Nadia lalu ingatka Cikgu Dayang. Iya ingatka jalai pengajar nya ngajar sida suba. Iya ingatka Cikgu Dayang ke siru enggau nembiak. Teladan ke ditunjukka Cikgu Dayang patut ditunda ku ati Nadia.Sekumbang dua bulan lebih Nadia ngajar di sekula nya, iya bulih peneleba ke balat beguna ba pengidup iya.  Kelimpah ari pengingat pasal ke ngajar nembiak, iya ingatka pasal pengerindu enggau penyiru entara nembiak enggau pengajar. Nembiak bepanggai ba pengajar meri sida kasih sayang nganti iya ti diberi apai indai sida maya sida di rumah. Nembiak tumu belajar ngati kediri. Tumu nemu masu gari diri. Tumu nemu ngintu diri. Nemu bebasa sereta ngasika atur. Nemu bebasaka pangan diri lalu ngasika tuai. Ketegal nya, bala nembiak ngereja pengawa ke diasuh pengajar enggau tuai nembiak nadai betangguh. Sida nadai gut-gut tauka mut-mut. Nadia lalu ingatka maya iya empu bemalam di sekula nya maya umur bala nembiak ke diajar iya diatu. Iya terus ingatka niang apai iya ke selalu ngundang iya ke sekula. Meri iya belanja lalu ninggalka jaku ajar tiap kali iya datai.Nadai sekali-kali Nadia nyangka apai iya tau pandak umur.Naka mih pengaga apai iya enti iya agi idup meda iya nyau nyadi pengajar di sekula ke alai iya belajar suba. PEMUTUS PERESA SPM Siti agi pengingat dara biak nya pasal pengaga iya nerima pemutus peresa SPM iya. Udah jaku gerah pasal pemutusperesa nya ditaburka ari radio, Nadia lalu ngagai SMK Simanggang ngabas pemutus peresa iya. Iya ulih betemu enggau Maureen, Jamilah,Jong, Syed enggau Anding.Nyau richah bala ke ngabas result. Bisi iya ke bulih pemutus peresa jai ari ke dijangka tak enda tetatka asai ati lalu nyabak. Result Nadia nya 6A enggau 3B ti sama enggau enggi Jamilah. Enggi pangan bukaiiya manah tang enggi seduai iya tu ti pemadu manah ari sekula nya.Pemulai Nadia ari Sri Aman,iya lalu diambat bala pengajar enggau Mr. Jack Umin empu. Sida bela gaga lalu meri jaku puji ke result manah nya. Taja pia, mua sida bisi berubah. Iya ke lebih agi nampak nya mua Mr. Jack Umin.“Manah amat result nuan Nad. Congratulation! Enggi iya suba pan baka nya mih,”ku Jack Umin.“Terima kasih cikgu. Enggi sapa ke ngemanah nya, cikgu?” ku Nadia. “Eh, eh, nadai. Salah sebut aku. Enti baka tu nadai lama lah Na ngajar ditu. Tentu nuan deka nampung pelajar nuan,” ku Jack Umin.“Pia lah cikgu. Enti bisitawaran nampung, meda baka cikgu. Enti tulihka belanja,nampung,” ku Nadia. Maya nya Jack Umin baka ke bisi deka nyebut utai tang dikelimpangka iya. “Enti bisi awak, anang enda nyambung,” ku Jack Umin.Dua minggu udah pemutusperesa SPM ditemu, Nadia lalu bisi nerima surat tawaran masuk Kolej Matrikulasi di Wilayah Persekutuan Labuan. Naka ga pengaga iya nemu berita nya. Taja pia, iya berasai sinu ninggalka pengawa iya dia; ninggalka sekula, ninggalka pengajar lalu ninggalka nembiak. Oleh Jantan Umbat 
See author's posts
